For få passagerer og for høje brændstofpriser betyder, at hver femte busrute risikerer at blive droppet i Nordjylland. Netop den udfordring havde Bjarne Lausten (S) og Per Larsen (K) indvilget i at debattere umiddelbart efter Folketingets åbning tirsdag eftermiddag. Her erklærede de sig begge enige i, at det på ingen måde er hensigtsmæssigt, hvis adskillige busruterne lukker. -	Det ville være en katastrofe for landområderne, hvis en masse busruter lukker, lød det fra Bjarne Lausten, inden Per Larsen stemte i: -	 Det risikerer at blive en massakre, hvis man ikke får givet noget kompensation, så vi kan blive ved med at holde busserne på vejene, sagde K-polikeren. Busselskaberne har allerede fået en håndsrækning i form af diverse hjælpepakker , men Bjarne Lausten er i tvivl om, hvorvidt det er nok. S-politikeren og Per Larsen, som er næstformand i NT, er dog også enige i, at der skal hjælp til fra landspolitisk side, hvis busruterne skal reddes. Håndsrækning er ikke nok Allerede før energikrisen var busselskaberne i knæ grundet en coronapandemi, som betød færre rejsende med offentlig transport, eftersom flere arbejdede hjemme, mens anbefalingen gik på, at man skulle holde afstand. I slutningen af september sendte regeringen 125 millioner kroner ekstra ud til den trængte kollektive trafik, men her var meldingen fra Nordjyllands Trafikselskab , at beløbet ikke var nok. Den holdning deler Per Larsen, hvis håb er, at staten hjælper til med at holde hånden under den offentlige transport, indtil brændstofpriserne falder. Men er der så flere penge på vej? Det kom der ikke en entydig afklaring på i debatten. - Nu er der en forestående valgkamp i gang, og her kommer vi til at kigge hinanden i øjnene og sige "er der mere, vi kan gøre". For vi bliver nødt til at hjælpe hinanden igennem den her situation, sagde Bjarne Lausten, inden han gjorde det klart, at det er svært at gøre noget, fordi krisen rammer så bredt.

Opsummering:
Er der flere penge på vej til den offentlige transport? Dét spørgsmål blev to politikere forholdt ved eftermiddagens debat om offentlig transport.